Ο Γιώργος Παπανδρέου μιλά στη Φωνή της Αμερικής. - 2001-05-23
Για τις Ελληνοαμερικανικές σχέσεις και το σταθεροποιητικό ρόλο της Ελλάδας στα Βαλκάνια.
Ο Υπουργός Εξωτερικών της Ελλάδος, Γιώργος Παπανδρέου, ο οποίος ολοκληρώνει, σήμερα, την επίσημη επίσκεψή του στην Ουάσινγκτον, μίλησε σε διάφορα προγράμματα της Φωνής της Αμερικής συμπεριλαμβανομένων του Αγγλικού, του Αλβανικού, του Σερβικού, των Σκοπίων, του Ελληνικού και του Τουρκικού, για το ρόλο που διαδραματίζει η Ελλάδα στις προσπάθειες για ειρήνη και σταθερότητα στη Ανατολική Μεσόγειο, τα Βαλκάνια και τη Μέση Ανατολή. Ο κύριος Παπανδρέου ανέπτυξε την πολιτική της Ελλάδας που αποβλέπει στη ένταξη ολοένα και περισσότερων δημοκρατικών κρατών της περιοχής στη Ευρωπαϊκή Ένωση, και την προώθηση της περιφερειακής συνεργασίας. Εξήγησε, επίσης, ότι παρά τις διαφορές που εξακολουθούν να υπάρχουν πιστεύει ότι η Ελλάδα και η Τουρκία πρέπει να συνεχίσουν να βελτιώνουν τις μεταξύ τους σχέσεις. Και αναφορικά με τη Κύπρο είπε πως βρίσκεται στη πορεία της ένταξης στη Ευρωπαϊκή Ένωση, στην οποία αναμένεται ότι θα μπει είτε με, είτε δίχως λύση του Κυπριακού προβλήματος. Ακολουθεί η πλήρης συνέντευξη που παραχώρησε ο κύριος Παπανδρέου στο Γιώργο Μπίστη για την Ελληνική Υπηρεσία. Μπίστης: Βρισκόμαστε στο Κέντρο Γουίλσον με τον υπουργό εξωτερικών της Ελλάδας, κ. Γιώργο Παπανδρέου. Κε Υπουργέ πως βλέπετε να διαγράφεται το μέλλον των Ελληνο-Αμερικανικών σχέσεων μετά τις συνομιλίες που μόλις ολοκληρώσατε με την νέα κυβέρνηση των ΗΠΑ, του κ. Μπούς. Παπανδρέου: Ήταν μια πολύ χρήσιμη ευκαιρία που είχα να συνεννοηθώ με τους παράγοντες της νέας κυβέρνησης, τον ομόλογό μου τον κ. Κόλιν Πάουελ, είχαμε μια μεγάλη συζήτηση και συνάντηση, τον αντιπρόεδρο της Aμερικανικής κυβέρνησης, τον κ. Τσέινυ, την κ. Ράις και βεβαίως και τον κ. Γούλφοβιτς, όπου ουσιαστικά συζητήσαμε για τις προτεραιότητες της περιοχής μας, το πλαίσιο της συνεργασίας μας, θα μπορούσε να πει κανείς, τον ουσιαστικό ρόλο που πια παίζει η χώρα μας στη σταθεροποιητική της προσπάθεια για την ευρύτερη Βαλκανική περιοχή. Συζητήσαμε τα επιμέρους ζητήματα και κρίσεις που υπάρχουν, αλλά επίσης και την μακροπρόθεσμη προσπάθεια να ξεφύγουμε από την μόνιμη κρίση και να φτάσουμε στην μόνιμη σταθερότητα στα Βαλκάνια. Οπωσδήποτε δύο απ΄τα βασικά ζητήματα που συζητήσαμε ήταν τα θέματα των Ελληνο-Τουρκικών σχέσεων, των Ευρω-Τουρκικών επίσης σχέσεων, με τα πολλά θετικά που έχουν γίνει τον τελευταίο καιρό, αλλά και με τις δυσκολίες τις οποίες έχουμε, όπως βεβαίως και το μεγάλο θέμα της Κύπρου, όπου βλέπω το ενδιαφέρον της αμερικανικής κυβέρνησης να προωθήσει πρωτοβουλίες, να συμβάλλει στη διαδικασία επίλυσης του Κυπριακού. Βεβαίως για το θέμα της Κύπρου είχα την ευκαιρία να συζητήσω και την δική της ενταξιακή πορεία, που είναι εκ των ουκ άνευ να προχωρήσει σε μια απρόσκοπτη διαδικασία ένταξης, ασχέτως βεβαίως και από το πρόβλημα. Πάντα θέλουμε να λυθεί το πρόβλημα, αλλά αν δεν έχει λυθεί έως ότου έχουν ολοκληρωθεί οι διαπραγματεύσεις με την Ευρωπαϊκή Ένωση, δεν θα πρέπει να στερηθεί [η Κύπρος] αυτής της δυνατότητας, όπως βεβαίως τονίζουν οι αποφάσεις του Ελσίνκι του 1999, κάτι το οποίο η Αμερικανική κυβέρνηση υιοθέτησε. Υιοθέτησε δηλαδή αυτές ακριβώς τις αποφάσεις και αυτό ήταν νομίζω πάρα πολύ σημαντικό. Συζητήσαμε επίσης τα διμερή. Συζητήσαμε τη συνεργασία μας στον τομέα της τρομοκρατίας, του οργανωμένου εγκλήματος. Ένα θέμα το οποίο συζητάμε σε ισότιμη βάση και το τονίζω αυτό, διότι δεν έχουμε κανένα λόγο να έχουμε σύμπλεγμα το να συζητάμε ένα υπαρκτό πρόβλημα. Για μας είναι μια απειλή για τους δικούς μας δημοκρατικούς θεσμούς. Και δεν έχουμε κανένα πρόβλημα να συζητούμε και την συνεργασία μας, ώστε να είμαστε πιο αποτελεσματικοί στην αντιμετώπιση αυτού του προβλήματος, πάντα σε μια ισότιμη βάση. Βεβαίως συζητήσαμε και την μεγάλη μας ευκαιρία και το 2003 ως προεδρεία, αλλά ειδικότερα το 2004 για την ανάπτυξη της ιδέας της ειρήνης μέσα απ' τους Ολυμπιακούς Αγώνες, της βεβαίως σημαντικής προσφοράς και ενδιαφέροντος που υπάρχει και από τον ιδιωτικό τομέα για επενδύσεις στη χώρα μας και ειδικότερα της αναβίωσης της Ολυμπιακής εκεχειρίας, κάτι το οποίο ο κ. Πάουελ είχε δείξει ιδιαίτερο ενδιαφέρον. Ανέθεσε σε συνεργάτη του να είναι σε στενή επαφή μαζί μας για τον τομέα αυτόν, ώστε να προχωρήσουμε στη συνεργασία, στην ανάπτυξη και πρακτικών ιδεών για την αξιοποίηση της Ολυμπιακής Εκεχειρίας, ως ένα νέο διπλωματικό εργαλείο ανά το κόσμο. Μπίστης: Ευχαριστώ πάρα πολύ κ. Υπουργέ και καλή επιτυχία στα σχέδια σας. Παπανδρέου: Ευχαριστώ πολύ και εγώ.